Proteas kry groot loesing in eerste T20-wedstrydDie Proteas het Woensdagaand in Southampton weer teleurgestel toe Engeland hulle met nege paaltjies en met nog 33 balle oor ŉ deeglike krieketles in die eerste van drie T20-wedstryde geleer het. Suid-Afrika het besluit om eerste te kolf. JJ Smuts is met die eerste bal van die kolfbeurt deur David Willey skoongeboul en in die tweede boulbeurt is Reeza Hendricks, ook van die eerste bal, deur Mark Wood se boulwerk gevang. Op 7/2 na sewe balle was Suid-Afrika dus uit die staanspoor met die rug teen die muur. David Miller het ook nie lank gehou nie en is vir nege lopies uitgehaal, wat ŉ goeie ses ingesluit het (32/3). AB de Villiers en Farhaan Behardien moes die situasie probeer red en hulle het bestendig gekolf. Maar T20-krieket verg ŉ vinniger lopietempo as De Villiers se 65 lopies in 58 balle en Behardien se 64 in 52 balle. Goeie boul- en veldwerk het hulle vasgepen, en die Proteas het ná hulle toegelate 20 boulbeurte net 142/3` op die telbord gehad. Engeland het vanuit die staanspoor baie aanvallend gekolf en hulle eerste en enigste paaltjie het in die vyfde boulbeurt geval toe Andile Phehlukwayo vir Jason Roy beenvoor betrap het. Die telling was toe reeds 45/1. Die Proteaboulers kon nie juis hond haaraf maak nie, en veral Wayne Parnell en Imran Tahir is sleg verinneweer. Alex Hales (47 in 38 balle) en Jonny Bairstow (60 in 35 balle) het die benodigde 143 lopies op ŉ drafstap na slegs 14.3 boulbeurte bereik. Die volgende T20-wedstryd vind Vrydagaand om 18:00 op Taunton plaas. Klik op die skakel vir die volledige telkaart.